ΓΡΑΠΤΗ ΕΡΩΤΗΣΗ E-0949/98 υποβολή: Mark Watts (PSE) προς την Επιτροπή (30 Μαρτίου 1998)

Θέμα: Επίδραση της ΓΣΔΕ/ΠΟΕ στην προστασία των ζώων

Λόγω των ανησυχιών εν σχέσει με τις προκλήσεις της ΓΣΔΕ, η ΕΕ έχει εκφυλίσει σε μεγάλο βαθμό δύο από τα βασικότερα μέτρα της για την προστασία των ζώων, την απαγόρευση εισαγωγής δερμάτων από χώρες που επιτρέπουν τη χρήση παγίδων με σιαγόνες και την απαγόρευση της εμπορίας καλλυντικών για την εξέλιξη των οποίων έχουν χρησιμοποιηθεί πειραματόζωα.

Το ενδεχόμενο να αποτρέψει η ΓΣΔΕ/ΠΟΕ την ΕΕ να λάβει νέα μέτρα για την προστασία των ζώων είναι μεγάλο δεδομένου ότι ενώ η ΕΕ δύναται, βάσει της ΓΣΔΕ, να απαγορεύσει την χρήση απάνθρωπων μεθόδων στο έδαφός της, δεν δύναται να απαγορεύσει την εισαγωγή προϊόντων που προέρχονται από ζώα που έχουν υποστεί σε τέτοιες μεθόδους.

Συμφωνεί η Επιτροπή ότι η ΓΣΔΕ/ΠΟΕ αποτελεί τροχοπέδη για τη θέσπιση βελτιωμένων προδιαγραφών εν σχέσει με την προστασία των ζώων; Επιπλέον, συμφωνεί η Επιτροπή ότι κατά την υπουργική διάσκεψη του ΠΟΕ στη Γενεύη, τον Μάϊο, η ΕΕ οφείλει να πρωτοστατίσει στις προσπάθειες για να πεισθούν τα υπόλοιπα, συμβαλλόμενα στον ΠΟΕ, μέρη για την ανάγκη αναθεώρησης της ΓΣΔΕ/ΠΟΕ προκειμένου να διασφαλισθεί ότι αυτή δεν θα εμποδίζει τα συμβαλλόμενα μέρη να λαμβάνουν μέτρα τα οποία πραγματικά αποβλέπουν στην εξασφάλιση βελτιωμένων προδιαγραφών εν σχέσει με την προστασία των ζώων;

Απάντηση του Sir Leon Brittan εξ ονόματος της Επιτροπής (7 Μαΐου 1998)

Οι υποχρεώσεις της Κοινότητας στο πλαίσιο της συμφωνίας για τον Παγκόσμιο Οργανισμό Εμπορίου (ΠΟΕ) συγκαταλέγονται, όντως, μεταξύ των στοιχείων που πρέπει να ληφθούν υπόψη κατά την ανάπτυξη οποιωνδήποτε πολιτικών που ενδέχεται να επηρεάζουν το εμπόριο, συμπεριλαμβανομένων αυτών που αναφέρει το Αξιότιμο Μέλος του Κοινοβουλίου. Όπως υπογραμμίζει, εξάλλου, το Αξιότιμο Μέλος του Κοινοβουλίου, η Γενική Συμφωνία Δασμών και Εμπορίου (GATT)/ΠΟΕ δεν εμποδίζει τη θέσπιση μέτρων που θεωρούνται απαραίτητα για την προστασία ζώων στο έδαφος της Κοινότητας.

Η Κοινότητα πιστεύει ότι δεν μπορεί να επιβάλλει μονομερώς σε τρίτες χώρες τα βασιζόμενα στην προστασία των ζώων πρότυπα παραγωγής της Κοινότητας. Για παράδειγμα, οι κανόνες του ΠΟΕ δεν επιτρέπουν στην Κοινότητα να απαγορεύσει τις εισαγωγές καλλυντικών με μόνη αιτιολογία το γεγονός ότι αυτά έχουν δοκιμαστεί σε ζώα, ακόμη και αν η Κοινότητα απαγορεύει τέτοιες δοκιμές σε ζώα για τη θέση των κοινοτικών προϊόντων στην αγορά. Αντί να προβεί σε απαγόρευση της εισαγωγής τέτοιων προϊόντων, η Κοινότητα θα έπρεπε να προωθήσει την καθιέρωση πολυμερών προτύπων για την προστασία των ζώων. Η Κοινότητα θα ήταν σκόπιμο να προσπαθήσει κατ'αρχάς να πείσει τους εμπορικούς εταίρους της να τροποποιήσουν τις πολιτικές τους σύμφωνα με το δέοντα τρόπο. Οι καταναλωτές στην Ευρώπη θα έπρεπε, ωστόσο, να είναι σε θέση να πραγματοποιούν τις επιλογές τους μετά από σχετική ενημέρωση για τα θέματα προστασίας των ζώων σε σχέση με τα προϊόντα που αγοράζουν, για παράδειγμα μέσω κατάλληλων ετικεττών.

Επειδή η προστασία των ζώων εμπλέκεται όλο και περισσότερο σε θέματα που έχουν σχέση με το διεθνές εμπόριο, το ζήτημα αυτό μπορεί να συζητηθεί στο μέλλον στο πλαίσιο του ΠΟΕ. Η δυνατότητα τροποποίησης των κανόνων του ΠΟΕ για τη ρύθμιση γενικότερων θεμάτων προστασίας των ζώων θα πρέπει να αντιμετωπιστεί στο πλαίσιο του καθορισμού των διαπραγματευτικών στόχων της Κοινότητας για το επόμενο στάδιο των διαπραγματεύσεων στο πλαίσιο του ΠΟΕ.